“Energiya eksporti hajmi import bilan teng. Biz importchi mamlakatmiz deyishimiz noto‘g‘ri” – Energetika vaziri o‘rinbosari

Energetika vaziri o‘rinbosari Sherzod Xo‘jayev kelgusi narx o‘zgarishi qachon kutilayotgani haqidagi savolga javob qaytardi. Bu haqda “Kun.uz” xabar bergan.

“Bu yil narx oshmadi. Aniq aytishimiz mumkinki, 2021-yilda ham narxni oshirmaslik bo‘yicha topshiriq olganmiz. Tannarxga yetkazib oldik yoki yetkazib olmadik, degan savolga kelsak, islohotlardan, transformatsiyadan eng asosiy maqsad – mana shu tannarxni pasaytirish.
Birinchidan, bizda keyingi yil yangi, tannarxi ancha past bo‘lgan energoqurilmalarimiz, energostansiyalarimiz ishga tushib, nisbatan arzonroq energiya ishlab chiqarish ko‘payadi”, – degan vazir o‘rinbosari.
Shuningdek, matbuot anjumanida Sherzod Xo‘jayev ‘O‘zbekiston o‘zida elektr yoki gaz ishlab chiqarishdan ko‘ra, import qilish arzonga tushadigan davlatga aylanadimi?’ deya berilgan savolga ham javob bergan.
“Raqamlarga qaraydigan bo‘lsak, eksport hajmi million dollarda hisoblaydigan bo‘lsak, import bilan teppa-teng. Ya’ni biz importchi mamlakatmiz deyishimiz noto‘g‘ri”, – deya qayd etgan Xo‘jayev.
 
Oktabr oxirida Prezident Shavkat Mirziyoyevning 2021–2022-yillarda elektr energiyasi tariflarini oshirmaslik bo‘yicha topshiriq bergani xabar qilingandi.